Iyacaté abéeri asìali cáuláiquéeri Betania ìyacàlená irìcu íipidenéeri Lázaro.
Nàyacatáicaté nacái yáapicha níái pucháiba yéenánái inanáica,
María,
Marta nacái.
Iná úái María,
cáuláiquéechúaca yéenásàiri Lázaro,
úacataté yái ipusuéchúacaté Wáiwacali yàabàli pumèníiri iyú,
yá nacái uchuídacaténi uíwita ibáiná iyúwa.
Iná níái Lázaro yéenánáica,
yáté nabànùaca Jesús irí tàacáisi:
“Wáiwacali,
yái cáininéerica piicáca,
cáuláicacani.”
Jesús idécanáamité yéemìaca yái natàacáica,
yá íimacaté:
“Yái uláicái càirica idènìaca,
càmita yéetápináwa iyú,
yéewacaténáta yáasáidaca Dios ichàini iináwaná ìwali,
iináwaná ìwali nacái yái nuchàini nudènièrica,
núa Dios Iirica.”
Ewita cáininácaté Jesús iicáca Marta,
uénásàatúa María,
yá nacái néenásàiri Lázaro,
íná éwita idéca yéemìacaté iináwaná cáuláicacani,
yá iyamáacatéwa quéwanáta pucháiba èeri quiríta aléde ìyacatáica ìyaca náapicha.
Néese idénáami,
yáté íimaca yéewáidacalénái iríwa:
“Wàacuéwa Judea yàasu cáli néré àniawa.”
Yá yéewáidacalénái íimaca irí:
“Yéewáidéeri.
Càmitàacá déecuta néese Judío íiwacanánái,
iwàwacaalíté inúaca pía íba iyú.
¿Yáta piwàwacata pìacawa néré àniawa?”
Yá Jesús íimaca:
“Abéeri èeri idènièri doce hora idècuni amaláca.
Yái yèepuníiricawa èeríapi càmita yúuwàa irìacawa,
amalácáiná iicáidaca èeri icamalá iyú.
Quéwa yái yèepuníiricawa táiyápi yúuwèeri irìacawa,
canácáiná irí camalási.”
Iná idécanáami cài íimaca,
yá yèepùa itàaní ipùalé àniawa:
“Yái wàacawéeriná Lázaroca,
càmíirita yéetáwata,
iiméericáita.
Quéwa nùacawa néré nucawàidacaténáni.”
Yá yéewáidacalénái íimaca irí:
“Wáiwacali.
Iná iimácaalícáita,
yá ichùnìapinácawa.”
Quéwa Jesús itàaníca nalí ìwali yái idéenácaté Lázaro yéetácawa.
Càicáaníta,
yá nayúunáidaca itàaníca nalí idàpule ìwali.
Néese,
yá Jesús icàlidaca nalíni amalánama:
“Idéca Lázaro yéetácawa,
quéwa casíimáica núa pìwalíisecué,
canácáináté néré núa néenialí.
Quéwa siùcade,
yácué manuípináca piwàwa nuwéré quiríta.
Iná wàacuéwa néré yàatalé.”
Néese yái Tomás,
íipidenéerica nacái Dídimo,
íimaca yàacawéeyéiná iríwa:
“Wàacuéwa nacái yáapicha néré wéetácaténáwa nacái yáapicha.”
Néese Jesús yàanàacaalíté néré,
yáté Lázaro idéca idènìaca báinúaca èeri nabàlìaca idénáamini càliculìi irìculé.
Yái Betania ìyacàlená ìyaca mawiénita Jerusalén ìyacàlená irí,
máisiba mil metro.
Madécaná judíonái yàanàacaté María yàatalé,
Marta nacái,
nachàiniadacaténá nawàwa,
néenásàirimi yéetácáinátéwa náicha.
Néese Marta yéemìacanáamité nacàlidaca Jesús iináwaná yàacawa nàatalé,
yáté umusúaca uípunitáidacani.
Quéwa María iyamáacatéwa capìi irìcuta.
Yá Marta íimacaté Jesús irí:
“Nuíwacali,
pìyacanáamité wáapicha chátái,
càmitaté nuénásàiri yéetáwata.
Quéwa núalíacawa,
éwita siùcáanide,
macáita yái pisutéerica Dios íicha yàapináca piríni.”
Jesús íimaca ulí:
“Yái péenásàirica yèepuèripiná cáuca àniawa.”
Marta íimaca irí:
“Báisíta.
Núalíaca icáucàapinácawa àniawa,
quéwa nacáucàapinácaalíwa macáita níái yéetéeyéimicawa,
èeri imáalàacaalíwa macáita.”
Jesús íimaca ulí:
“Núacata yái imichàidéerica níái yéetéeyéimicawa,
yèerica nacái nacáuca.
Yái yeebáidéerica nùwali,
éwita yéetácawa,
ìyapináca càiripináta.
Iná macáita níái cáuyéica siùcade,
yeebáidéeyéica nùwali,
càmita néetápináwa,
nàyapináca càiripináta.
¿Peebáida yái núuméerica pirí ìwali?”
Yá úumacaté irí:
“Báisíta,
Nuíwacali.
Idéca nuebáidaca píacata Cristo,
Dios Iirica,
yái yàanèeripinácaté irìculé èeriquéi.”
Iná idécanáamité càica Marta íimaca,
yáté ùaca umáidaca uénásàatúa María ibàacanéeri iyú,
úumacaté ulí:
“Yái yéewáidéerica wía,
idéca yàanàaca chái,
íná ichùulìa numáidaca pía.”
Iná uémìaca nacáita utàacái,
yáta umichàacawa ráunamáita,
yáté ùacawa yàatalé.
Quéwa càmitaté Jesús idéca iwàlùacawa yàcalé irìculé,
chátàacá ibàlùawa,
Marta íipunitáidatáicani.
Níái judíonái ìyéeyéica úapicha capìi irìcu,
ichàiniadéeyéica uwàwa,
naicácanáami María imichàacawa ráunamáita,
yá nacái umusúacawa,
yá nàacatéwa úami,
yá náimacaté:
“Uaca uícháaca cáminá càliculìi nérépiná.”
Néese María yàanàacanáami aléde Jesús ìyacataléca,
uicácaalíni,
yá ubàlùacawa ùuluì ipùata iyúwa mawiénita yàabàli irí,
yá úumaca irí:
“Nuíwacali,
pìyacaalíté wáapicha chátái,
yáté càmita nuénásàiri yéetáwata.”
Yá María íicháaca.
Iná Jesús iicácáiná uícháaníca,
nía nacái judíonái yàacawéeridéeyéica úa,
yá inúacaté iwàwa báawanama,
catúulécanácaté iicáca nía.
Yá íimaca nalí:
“¿Alénácué pibàlìani?”
Yá náimacaté irí:
“Wáiwacali,
aléi,
aquialé pìa piicáca néréni.”
Yá Jesús íicháacaté.
Yá judíonái íimacaté iríwáacawa:
“¡Piicácuéca,
cáininásíwataté cáminá iicácani!”
Yá abénaméeyéi néená íimaca:
“Yái Jesús yáalimácaté catuíca imànica abéeri matuírimi.
Càmíináté yáalimáca imànica wawàsita ipíchanáté Lázaro yéetácawata.”
Yá yèepùacaté achúmaca Jesús iwàwa.
Yá yàacatéwa càliculìi néré,
abéeri utàwi nabàlièri inùma íba iyú.
Yá Jesús ichùulìacaté nía:
“¡Peedácué néese yái íbaca!”
Yá Marta yeebáca isàna,
yéenásàatúaca yái yéetéerimicawa,
úumacaté irí:
“Núiwacali,
idéca yáasacani,
idécáiná idènìaca báinúaca èeri yéetáca idénáamiwa.”
Yá Jesús íimacaté ulí:
“Idéca núumaca pirí,
peebáidacaalí nùwali,
yásí piicápináca Dios íiwitáise ichàini.”
Néese,
yá needácaté néese yái íba càliculìi inùma ibàlìanáca,
nalìadacataléca yái yéetéerimicawa.
Yá Jesús iicáidaca chènuniré,
yá íimaca:
“Núaniri,
nùa pirí cayábéeri,
péemìacáiná nulí iyúwa nusutáaná píicha.
Núalíaca péemìaca nulí mayamáacata.
Quéwa yéewa cài núumaca pirí nàwalíise níái manùbéeyéi wenàiwica ibàluèyéicawa nutéesebàa,
yéewacaténá neebáidaca píacata yái ibànuèrica núa aléi.”
Iná idécanáami cài íimaca,
yá imáidaca cachàini:
“¡Lázaro,
pimusúawa síisàara!”
Yá imusúacawa néese yái yéetéerimicatéwa,
icáapi idacuèriwa,
yàabàli nacái wáluma cáaléeri iyú,
inànìi yèepuèriwa nacái cáucuíri wáluma iyú.
Yá Jesús íimaca nalí:
“Piwasàacué ìwalíise yá wálumaca.
Néese,
yácué pimàacaca ìipìnaca.”
Néese madécaná judíonái yàanèeyéicaté yàacawéeridaca María,
neebáidacaté Jesús ìwali idécanáamité naicáca yái imàníirica.
Quéwa abénaméeyéi judíonái yéená,
yáté nàacawa fariseonái yàatalé nacàlidacaténá nalí ìwali yái Jesús imàníirica.
Néese,
yáté sacerdotenái íiwacanánái ìwacáidacawa fariseonái yáapicha,
natàanícaténá náapichawáacawa Jesús ìwali,
yá náimaca:
“¿Càinápiná wawàsiquéi iwàwacutácué wamànica?
Yácáiná asìaliquéi imàníirica madécaná wawàsi yái càmíirica wenàiwica idé imànica.
Báisíta wamàacacaalí imànica mamáalàacata wawàsi,
yá neebáidapináca ìwali macáita.
Néese,
yá romanonái yàanàapináca imáalàidaca yái wàasu Dios icapèeca,
madécaná wéená nacái,
wía judíonáica.”
Néese yái Caifás,
abéeri néená níái sacerdotenái,
náiwitápucaté nacái néenialí,
yáté camuícani,
íimacaté nalí:
“Píacué càmíiyéita yáalía íináidacawa,
cayábacata abéeri asìalicata yéetácawa wenàiwica íichawaliná,
ipíchaná nacái namáalàidaca wía macáita,
wía judíonáica.”
Càmitaté Caifás icàlida yàasu wawàsitawa yái tàacáisica,
quéwa yácáináté sacerdotenái íiwitápu,
néenialí yá camuícani,
ínáté yéewa Dios imàacaca icàlidacaté ìwali yái Jesús yéetáanápinácatéwa judíonái íichawaliná.
Quéwa càmíirita abéeri judíonái ìwalinácata,
ìwacáidacaténáta nacái náapicha abécatáipináta níái Dios yéenibenái ìyéeyéica áibanái cálibàa.
Iná néenialí èerité,
yáté abédanamaca nawàwa níái judíonái íiwacanánáica nanúacaténáté Jesús.
Iná ìwalíise,
yá Jesús yèepunícatéwa ibàacanéeri iyú judíonái yèewibàa.
Yá nacái imusúacatéwa Judea yàasu cáli íicha.
Yá yàacatéwa mawiénita máisawaliri irí,
abéeri yàcalé néré íipidenéerica Efraín.
Yá nérécaté iyamáawa yéewáidacalénái yáapichawa.
Yáté nacái mawiénica yàacawa yái judíonái ìwacáidacatáicawa Pascua yàasu èeri.
Yá madécaná wenàiwica íiríatéwa ìyacàlenái irìcuísewa Jerusalén ìyacàlená nérépiná,
idécaténá masacàaca namànica náiwitáisewa Dios ipíchalé Pascua ipícha.
Yá wenàiwica yèepunícaté icutáidaca Jesús.
Iná idécaalíté nàanàacani Dios icapèe irìculé,
yáté náimaca nalíwáacawa:
“¿Càinácué píimaca?
¿Càmitasica yàanàapiná chái wàwacáidatáicawa?”
Níái sacerdote íiwacanánáica,
fariseonái yáapicha,
nadécaté nachùulìaca wenàiwicanái icàlidaca nalíni,
alénácaalí naicá Jesús náibàacaténáni.